Universitas Tanjungpura

Universitas Tanjungpura sè èsingkat Untan panèka sala sèttong perguruan tèngghi negeri è Kotta Pontianak, Kalimantan Bârâ’, Indonesia. Untan ngennengngè è tengngana kotta bân bâḍâ è sala sèttong jhâlân otamana Kotta Khatulistiwa sè ètandha’è bi’ bâḍâna Tugu Digulis otabâ Tugu Bambu Runcing bân èkennal kalabân sebbhutân Bundaran Untan. È dâlem taon 2023, Universitas Tanjungpura nengghu’i paringkat ka-69 auniversitas palèng saè è Indonesia bân paringkat katèllo’ universitas palèng saè è Polo Kalimantan versi Webometrics.

 Asal-osolla 
Universitas Tanjungpura èpaddhek è tangghâl 20 Mei 1959 kalabân nyama Universitas Daya Nasional è bâbâna naunganna Yayasan Perguruan Tinggi Daya Nasional mènangka sala sèttong universitas swasta. Sè maddekkaghi panèka para tokoh politik bân pâmokka' masyarakat Kalimantan Bârâ’, sè èkoordinasiaghi langsung bi' Oevaang Oeraay. È bâkto èpaddhek, universitas panèka aghâḍhuwân dhuwâ' fakultas, èngghi panèka Fakultas Hukum bân Fakultas Tata Niaga. Para tanaghâ pangajhâr è masa-masa kasebbhut èngghi panèka para sarjana bân sarjana ngodâ sè bâḍâ è dâèrah Kalimantan Bârâ’.

Status Universitas Daya Nasional aobâ dâḍḍi Universitas Negeri Pontianak adhasaraghi dâ' dâlem Surat Keputusan Menteri PTIP Nomor 53 Taon 1963 Tangghâl 16 Mei 1963. Nangèng tangghâl parèngadhân panetabbhân status universitas negeri ètetabbhaghi tangghâl 20 Mei 1963 kalabân nyama Universitas Negeri Pontianak bân ètandha’è jhughân bi’ èbukaa'na dhuwâ' fakultas anyar èngghi panèka Fakultas Pertanian bân Fakultas Teknik, sarta obâ’ân nyama Fakultas Tata Niaga dâḍḍi Fakultas Ekonomi.

Acocoghan sareng kabâḍâ’ân politik RI taon 1965, nyama universitas èobâ dâḍḍi Universitas Dwikora (adhasaraghi dâ' dâlem Surat Keputusan Presiden RI Nomor 278 Taon 1965 tangghâl 14 September 1965), sarta nandha’è èbukana Fakultas Ilmu Sosial bân Ilmu Politik (Fisipol).

Ahèrra, nyama Universitas Dwikora aobâ polè dâḍḍi Universitas Tanjungpura (Untan), adhasaraghi dâ' dâlem Surat Keputusan Presiden RI Nomor 171 Taon 1967. Nyama Universitas Tanjungpura panèka èkala’ ḍâri nyama Karajhâ’ân Tanjungpura sè bâḍâ è Kalimantan Bârâ’. Kantos satèya, Untan ampon aghâḍhuwân sanga' (9) Fakultas kalabân jinjâng pendidikan kantos doktoral (S3) sarta aghâḍhuwân Roma Sakè’ Universitas Tanjungpura.

 Sombher